
הכנסת העשרים
מושב רביעי
<פרוטוקול מס' 633>
מישיבת ועדת העבודה, הרווחה והבריאות
יום שני, ב' בכסלו התשע"ח (20 בנובמבר 2017), שעה 12:30
<סדר היום:>
<תקנות הנכים (הסכום המקסימלי שמותר לנכות מתגמוליו של נכה), התשע"ח–2017.>
נכחו:

<חברי הוועדה:> 
אלי אלאלוף – היו"ר
<מוזמנים:> 
	יועמ"ש, משרד הביטחון 
	–
	ערן יוסף

	סגן ראש האגף וראש היחידה לתגמולים, משרד הביטחון 
	–
	פזית ענבל אשל

	אגף התקציבים, משרד הביטחון
	–
	יובל שמואלוב

	מחלקת ביטוח בריאות וסיעוד, שוק ההון, משרד האוצר 
	–
	אודי לוי

	יועמ"ש, ארגון נכי צה"ל 
	–
	תמר חיימוביץ ריכטר 

	יועצת, ארגון נכי צה"ל 
	–
	נטע דורפמן רביב

	יועץ, ארגון נכי צה"ל 
	–
	עדי אברהמי

	יועץ, ארגון נכי צה"ל 
	–
	שמיר קמינסקי

	שדלן/ית
	–
	רות פרמינגר


<ייעוץ משפטי:>
נעה בן-שבת
<מנהלת הוועדה:>
ענת כהן שמואל

<רישום פרלמנטרי:>
טלי רם
<תקנות הנכים (הסכום המקסימלי שמותר לנכות מתגמוליו של נכה), התשע"ח–2017>
<היו"ר אלי אלאלוף:>
צהרים טובים. היום 20 בנובמבר 2017, ב' בכסלו תשע"ח, השעה 12:41. מתנצל על האיחור, שנבע מדיון על מזון וכשרות. תקנות הנכים (הסכום המקסימלי שמותר לנכות מתגמוליו של נכה), 2017, ואני כבר יודע שיש פה דרישה מקבילה לגבי נפגעי פעולות איבה. 
שנית, אולי תסבירו לנו – אנשי שוק ההון - איך זה שהנכים, יש להם המשך ביטוח סיעוד קבוצתי. בבקשה. 
<אודי לוי:>
נעים מאוד. אודי לוי, רשות שוק ההון. ארגון נכי צה"ל עובד כבר לדעתי מעל ארבע שנים מול הרשות בשביל לגבש מודל ביטוחי ארוך-טווח לביטוח סיעודי, עוד לפני – ממש כשהתחיל כל עניין הביטוח הסיעודי הקבוצתי, ב-2011 בערך. 

הארגון עבד מולנו, גיבש מודל בדומה לקופות חולים – אם אפשר בהכללה לומר – מצא חברת ביטוח שתתקשר איתו בהסכם הזה, והם יוצאים לדרך. 

<נעה בן-שבת:>
לכמה שנים הביטוח שהם עושים עכשיו?

<שמיר קמינסקי:>
לחמש, עם אופציה לעוד חמש, אבל המודל שלו הוא מודל ארוך-טווח. 

<אודי לוי:>
התמחור ארוך-טווח. יש קרן שנצברת לטובת העתיד של הקבוצה, הסיכון שאנשים יזדקנו. נצברת קרן, כלומר תתחיל להיצבר קרן מעכשיו.

<היו"ר אלי אלאלוף:>
זה אומר שאם היה גוף שהיה מתארגן בדומה, הוא היה יכול להגיע למצב כזה, או רק גופים גדולים?

<אודי לוי:>
המודל שלהם מדבר על גופים גדולים מאוד, עם מאפיינים ייחודיים. מדובר על אנשים שלא עוברים חיתום או בחינה רפואית בחברות ביטוח בפוליסות רגילות ולכן הגיוני לעשות להם מודל נפרד עצמאי. ההוראות שפרסמנו במאי בעצם מאפשרות לקבוצות – לא משנה באיזה סדר גודל – לעשות מודל מול חברת הביטוח. 
<היו"ר אלי אלאלוף:>
ומה יקרה אם החברה בעוד חמש שנים תגיד שהיא לא מחדשת?

<אודי לוי:>
לנכי צה"ל?

<היו"ר אלי אלאלוף:>
כן. 

<אודי לוי:>
אז יש להם קרן, נצברת קרן שהם יכולים לממן איתה את פוליסות ההמשך, לממן למבוגרים את העלות הזאת. הם מראש משלמים על הסיכון בעתיד, אבל בגלל שהמודל צובר מראש כסף, יש הרבה פחות חוסר ודאות במודל לחברת הביטוח. 

<היו"ר אלי אלאלוף:>
"צוות" גם השיג את זה, לא?

<אודי לוי:>
"צוות", המודל אושר לו עקרונית מולנו, הוא עכשיו במשא ומתן עם חברות ביטוח.
<היו"ר אלי אלאלוף:>
מי עוד הגוף? תעשייה אווירית גם?

<אודי לוי:>
תעשייה אווירית עוד לא. הם הגישו בקשה למודל, אני חושב לפני חודש וחצי. הם בסיטואציה קצת אחרת כי להם גם יש הצעת מחיר של חברת ביטוח לפי המודל שאנחנו פרסמנו במאי. יש עכשיו דיון במקביל בבית-משפט, אבל להם אין מודל קונקרטי של חברת ביטוח שבאה ואומרת, אנחנו מוכנים ללכת. 

<היו"ר אלי אלאלוף:>
אז מה, רק קבוצות חזקות יכולות לבוא לבקש את שיתוף הפעולה שלכם?

<אודי לוי:>
ממש לא מהזווית הזאת. אנחנו מאשרים לקבוצות שמגבשות מודל כזה – נכי צה"ל זאת קבוצה גדולה שעשתה את זה. בעינינו זה לא משנה אם זה ארגון נכי צה"ל או ארגון "צוות" או ארגון אחר. אנחנו מסתכלים מבחינת הפרמטרים שמתאימים למבוטחים, האם המודל הזה יש לו ישימות, האם הוא מתאים לאופי הקבוצה. למשל במקומות עבודה - - -
<היו"ר אלי אלאלוף:>
הישימות שלו תדרוש כספי מדינה בהמשך?

<אודי לוי:>
בנכי צה"ל?
<היו"ר אלי אלאלוף:>
כן. 

<אודי לוי:>
משרד הביטחון, אני מבין, מממן - - -

<היו"ר אלי אלאלוף:>
לא בסדר הקיים, אבל קבוצה אחרת - - -

<אודי לוי:>
הכוונה היא שלא להגיע למצב הזה. זה מודל שמחזיק את עצמו.

<היו"ר אלי אלאלוף:>
זה מודל שמחזיק את עצמו, זאת אומרת שהמדינה לא פרטנר במידה ויקרה משהו.

<אודי לוי:>
לא. 

<היו"ר אלי אלאלוף:>
טוב. מי רוצה להציג את העניין? בבקשה.

<ערן יוסף:>
ערן יוסף, יועמ"ש משרד הביטחון. יש לנו כאן בעצם המשך של מודל שפועל מ-2004, שבו נרכש ביטוח סיעודי לנכי צה"ל על-ידי ארגון נכי צה"ל. הם עורכים את ההסכם, הם מנהלים את המשא ומתן, בוחרים את החברות, כשעד היום סכומי המימון היו הרבה יותר נמוכים מאשר היום, סדר גודל של 12 שקלים, יותר נכון 25 שקלים לחודש, מחציתם שולמה על-ידי משרד הביטחון ומחציתם נגבתה מהנכים. 

ההסדר הזה שהיה עד היום לא יכול לעמוד בתנאי השוק הנוכחיים. כבר כמה שנים מושכים אותו עוד ועוד, עד שהושג אותו אישור של הממונה על שוק ההון והוסכם על נוהל חדש, על הסדר חדש, שירות מכאן ואילך, שמצד אחד ייתן גם פיצוי ביטוחי לנכים במקרה שהם הופכים סיעודיים, בסכום שהוא סביר – לא הסכום שמשלמים היום - כשמדובר, תקנו אותי, במשהו כמו 2,500 שקלים.
<קריאה:>
נכון.

<ערן יוסף:>
אנחנו מדברים כאן על סכום שהוא כפול ומעבר לזה. המינימום שחברת הביטוח יכולה לתת הוא 5,000, עם יכולת במסגרת - - -

<תמר חיימוביץ ריכטר:>
לא. 4,000.

<ערן יוסף:>
4,000, סליחה. במסגרת המכרז יש להם אפשרות להגדיל את זה. המכרז בעצם נוהל על תשלום במקרה הביטוח כשהפרמיה קבועה וידועה מראש. הפרמיה שנקבעה היא 100 שקלים לחודש, מתוכה 62.5 שקלים ישולמו על-ידי הנכה, ו-37.5 שקלים ישולמו מתקציב הביטחון לחברת הביטוח. 
זה ההסדר, הוא הוסכם בין משרד הביטחון לבין הארגון כבר לפני שנה וקצת. לקח לנו זמן גם לקבל את אישור הממונה וגם להריץ את כל התהליכים במקביל, כולל תהליך מעין מכרזי שהארגון קיים כדי למצוא את החברה שתנהל את זה מכאן ואילך. 

מבחינה משפטית, הגבייה מהנכים מבוצעת על-פי התקנות שמונחות כרגע על שולחן הוועדה. אנחנו צריכים לשנות את הסכום שאפשר לגבות מהנכים כדי שיהיה אפשר לפעול בהסדר הביטוחי החדש.

<היו"ר אלי אלאלוף:>
מה יקרה אם וכאשר יהיה ביטוח סיעודי ממלכתי?
<אודי לוי:>
מה יקרה לביטוח הזה? 

<שמיר קמינסקי:>
הוא יהיה בנוסף.

<אודי לוי:>
זה בנוסף. אפשר אולי לשקול להפחית אותו אם רוצים אבל הוא בעיקרון נותן סכומים - - -

<היו"ר אלי אלאלוף:>
אתם יודעים להגיד לנו לכמה אזרחים יהיה עוד ביטוח קבוצתי?

<אודי לוי:>
מה זאת אומרת? לא הבנתי את השאלה.

<היו"ר אלי אלאלוף:>
כמה קבוצות כאלה קיימות בשוק?
<אודי לוי:>
שיש להן מודל כזה? שתי קבוצות היום. אחת זה נכי צה"ל, שכבר התקשרו עם חברת ביטוח ובעצם נמצאים ממש בישורת האחרונה, וארגון "צוות" שהוא כרגע במשא ומתן עם חברת ביטוח. 

<תמר חיימוביץ ריכטר:>
כל קופות החולים.

<שמיר קמינסקי:>
ארבע קופות החולים.

<אודי לוי:>
וקופות החולים, כן. 

<היו"ר אלי אלאלוף:>
קופות החולים זה משהו אחר.

<אודי לוי:>
בשני הארגונים האלה ביחד זה בערך 90,000 איש, משהו כזה.

<היו"ר אלי אלאלוף:>
אז בעצם אם יש קופת חולים, אם יש פוליסות פרטיות ואם יש את ההסדר הזה, למה לעשות ביטוח ממלכתי?

<אודי לוי:>
אנחנו מתעסקים בפרטי אבל אני מניח שיש אנשים שלא יכולים לרכוש ביטוח.
<נעה בן-שבת:>
וכל שאר האוכלוסייה. 

<ענת כהן שמואל:>
לכל שאר האוכלוסייה. 

<היו"ר אלי אלאלוף:>
זה פחות מ-20%, אז למה לעשות ביטוח ממלכתי? 

<תמר חיימוביץ ריכטר:>
אני חושבת שהבעיה היא העלות של הפוליסות האלה. זאת הבעיה.

<היו"ר אלי אלאלוף:>
הן יקרות לדעתכם?

<תמר חיימוביץ ריכטר:>
הפוליסה של ארגון נכי צה"ל לא, בגלל הגודל שלה ובגלל המודל המיוחד שלה, אבל פוליסות בשוק הן יקרות. 

<היו"ר אלי אלאלוף:>
אבל אם הולכים לממלכתי, כולם מקבלים איזה מגן חדש.

<רות פרמינגר:>
השאלה מה הכיסוי.

<שמיר קמינסקי:>
ומאיפה הוא ימומן.

<רות פרמינגר:>
שאלה מה הכיסוי, כי הכיסוי יהיה אחרת. זה יהיה אחרת כי זה כיסוי בגלל שהוא צריך להינתן לאלפי אנשים, מאות אלפים, ופה הכיסוי הוא יותר אקסקלוסיבי, יותר מכיל.

<היו"ר אלי אלאלוף:>
זה לא סכום אדיר 5,000 או 4,000, זה כלום. זה לא מכסה את הסיעוד האמיתי. 

<שמיר קמינסקי:>
אני מעריך שהבעיה היא בעיית מימון, מאיפה ימומן הדבר הזה.

<רות פרמינגר:>
לכמה שנים? 

<קריאה:>
הפוליסה לחמש שנים. 

<רות פרמינגר:>
אחרי חמש שנים מה יהיה? 

<היו"ר אלי אלאלוף:>
זה בדרך כלל ממוצע שלוש שנים, אומרים שעשו את זה. נכון? 

<אודי לוי:>
שלוש, 3.5.

<שמיר קמינסקי:>
תקופת הביטוח היא חמש שנים. הממוצע של החיים הוא 3.5 שנים. 

<היו"ר אלי אלאלוף:>
טוב. מה אתה רוצה, שנצביע בעד?

<ערן יוסף:>
כן. 

<רות פרמינגר:>
אני מבקשת להתייחס. רותי פרמינגר, ארגון נפגעי פעולות איבה. כמו שאתם יודעים, אנחנו זכאים למה שנכי צה"ל זכאים. פנינו גם לארגון בבקשה לצרף אותנו לפוליסה שלו, אבל אני רוצה לדעת מה קורה איתנו.
היום אנחנו משלמים 12 שקלים ומשרד האוצר מממן לנו 12 שקלים. איפה זה משאיר אותנו?

<אודי לוי:>
קודם כול, מבחינתנו – אני לא יודע באיזו מסגרת אתם מאוגדים. 

<רות פרמינגר:>
אנחנו בביטוח הראל ויש לנו רק 500 איש שעשו חיתום, וכל השאר, 3,000, כמובן לא. והשאלה איפה השינוי, העדכון עכשיו – שהוא מבורך מבחינתי ויישר כוח לכל מי שעשו בנושא הזה – אבל זה משאיר אותנו כי אנחנו הרי לא נישאר ב-12 שקלים לחודש לביטוח סיעודי. אז מה קורה איתנו?

<תמר חיימוביץ ריכטר:>
עורכת דין תמר חיימוביץ, היועצת המשפטית של ארגון נכי צה"ל. קודם כול, אנחנו קיבלנו את הפנייה מארגון נפגעי פעולות איבה רק בשבוע שעבר, אז אנחנו נבחן את זה כמובן ונראה איך אנחנו יכולים לעזור. שותפות הגורל פה היא לא רק מלים. 
אני פשוט חושבת שהדיון כרגע – מה שנפגעי פעולות איבה מקבלים זה מה שנכי צה"ל מקבלים מבחינת הסכומים, אז בעצם התקנות האלה - - - 

<היו"ר אלי אלאלוף:>
אבל לא דרך אותו מסלול תקציבי.

<קריאה:>
לא. 

<תמר חיימוביץ ריכטר:>
עוד פעם, אנחנו קיבלנו את הפנייה בשבוע שעבר. אנחנו נבדוק אם יש משהו שאנחנו יכולים לעשות כדי לעזור, גם מול האוצר וגם - - -

<היו"ר אלי אלאלוף:>
אבל לדעתי זה צריך להיות מול הביטוח הלאומי.

<תמר חיימוביץ ריכטר:>
יכול להיות, אבל הדיון היום הוא לא על מי יקבל אלא על הסכום. 

<היו"ר אלי אלאלוף:>
אז אני מודה לך על ההתנדבות, על הרצון לעשות את הבדיקה. אני חושב שזה מאוד יפה מצדכם, זה מאוד אחראי. אני מבקש שתעשו - -

<תמר חיימוביץ ריכטר:>
ודאי.

<היו"ר אלי אלאלוף:>
- - ואם אתם צריכים אותנו, שאנחנו גם נתערב כוועדה, אני אשמח לעשות את זה. בסדר?

<תמר חיימוביץ ריכטר:>
רק עוד עדכון אחד מבחינת התאריכים של ההצמדות למדד. אנחנו דיברנו על כך, כדי שלא תהיה בעיה של פיגור במדד, שהעדכונים יבוצעו אחרי ה-15 בחודש ולא ב-1 בחודש כמו שכתוב בנוסח שמונח. 
<ערן יוסף:>
במקום ב-1 בחודש צריך להיות ב-16.

<היו"ר אלי אלאלוף:>
זה בתקנה. אנחנו נקרא ונתקן את התקנה. את רוצה לקרוא?

<נעה בן-שבת:>
אני רוצה רק להבין. אנחנו מדברים פה על ביטוח שעושה הארגון, ארגון נכי צה"ל עושה את הביטוח הזה ואתם אומרים שיש ביטוח נפרד שנעשה על-ידי ארגון נפגעי פעולות איבה?

<קריאות:>
אנחנו לא יודעים.

<ערן יוסף:>
עד היום לא ידענו שיש ביטוח לנפגעי פעולות איבה - עדכנה אותי רותי בחוץ. זה משהו שצריך לבדוק אותו מול הביטוח הלאומי, אנחנו לא מכירים דבר כזה.

<נעה בן-שבת:>
אבל הם לא בפוליסה שלכם ולא יהיו שותפים בפוליסה שלכם?
<קריאות:>
לא. 

<ערן יוסף:>
מן הסתם, התקנות האלה יחולו גם על נפגעי פעולות איבה מכוח הסעיף שמקביל את הזכויות, כך שאם יהיה להם ביטוח - - -

<נעה בן-שבת:>
השאלה אם כל הסעיפים חלים. אני לא בטוחה שזה אחד מהסעיפים שמוחלים.

<ערן יוסף:>
צריך לבדוק. לדעתי כן, אבל אני לא יכול להתחייב בשם הביטוח הלאומי. 

<תמר חיימוביץ ריכטר:>
הם היום מקבלים את זה מכוח הסעיף הזה, אז מן הסתם גם ההגדלה תהיה. זה הינו-הך. 

<היו"ר אלי אלאלוף:>
אנחנו לא הזמנו את הביטוח הלאומי. 

<ענת כהן שמואל:>
הזמנו. 

<נעה בן-שבת:>
הזמנו את הביטוח הלאומי וגם עמדנו על זה שהם יבואו. 

<היו"ר אלי אלאלוף:>
המנכ"ל הוא ממלא-מקום, אז הוא, אין לו מקום. סליחה. זה אפילו אמת מה שאמרתי, לצערנו. 

<נעה בן-שבת:>
אנחנו עוברים לתקנות הנוכחיות, ונפגעי איבה יצטרכו להביא תיקון מתאים.

<רות פרמינגר:>
יש תקנות נפרדות?

<נעה בן-שבת:>
אם אני זוכרת נכון – אני לא רוצה להגיד רק מזיכרון – אני חושבת שראיתי, שיש בהן רק את הסעיף של הניכויים לארגון, אבל אני לא בטוחה. לכן, אדוני, אני לא רוצה להגיד כי לא בדקתי - -
<היו"ר אלי אלאלוף:>
אבל לא נעכב את ההחלטה כלפי נכי צה"ל.
<נעה בן-שבת:>
- - לצורך העניין.
<היו"ר אלי אלאלוף:>
אנחנו נעשה בדיקה ביחד, ואת יודעת להפעיל אותנו. 

<רות פרמינגר:>
חס וחלילה רוצה לעכב, ממש לא. להיפך. 

<היו"ר אלי אלאלוף:>
אוקיי. אז בואו נעבור להקראה.

<נעה בן-שבת:>
"תקנות הנכים (הסכום המקסימלי שמותר לנכות מתגמוליו של נכה), התשע"ח-2017
בתוקף סמכותי לפי סעיפים 14(ג) ו-48 לחוק הנכים (תגמולים ושיקום), התשי"ט-1959 [נוסח משולב] , ובאישור ועדת העבודה, הרווחה והבריאות של הכנסת, אני מתקין תקנות אלה:
	תיקון תקנה 1
	1.
	בתקנה 1(4) לתקנות הנכים (הסכום המקסימלי שמותר לנכות מתגמוליו של נכה), התשמ"א–1981 (להלן – התקנות העיקריות), במקום "10" יבוא "62.5";" 


רציתי לברר. היום, הסכום שמשלם משרד הביטחון הוא זהה לסכום שמנוכה מתגמולים?

<ערן יוסף:>
כן. 

<נעה בן-שבת:>
ובעתיד הוא יהיה רק מחצית מהסכום? 

<ערן יוסף:>
הוא יהיה 37.5, משלים ל-100.

<היו"ר אלי אלאלוף:>
זה בערך שליש. 

<ערן יוסף:>
יותר משליש. 

<היו"ר אלי אלאלוף:>
בבית-ספר שלי זה רק שליש. 

<נעה בן-שבת:>
שליש מסך הכול. 

<ערן יוסף:>
הסך הכול הוא 100. הם 62.5 ואנחנו 37.5. זה לא באחוזים. במקרה יצא שהסכום הוא 100, אז האחוזים הם כמו המספרים. 

<היו"ר אלי אלאלוף:>
איך הגעתם לסכום, לחלוקה הזאת?

<ערן יוסף:>
נוהל משא ומתן עד שמישהו חתך. 

<רות פרמינגר:>
בקיצור, התקפלתם.

<ערן יוסף:>
התקפלנו? הכפלנו פי 3 את המימון. 

<תמר חיימוביץ ריכטר:>
הפוך. השגנו. התחלנו מ-12.5. 

<היו"ר אלי אלאלוף:>
איזה יופי. תראו מה זה, הפקידים מזדהים עם המשרד. זה לא תפקידם. בראבו לכם. 
<נעה בן-שבת:>
	"תיקון תקנה 2
	2.
	בתקנה 2 לתקנות העיקריות –

	
	
	(1)
בתקנת משנה (א), במקום "בתקנה 1" יבוא בתקנה 1(1) עד (3)", והמילים "(להלן – יום העדכון)" – יימחקו;

	
	
	(2)
אחרי תקנת משנה (א) יבוא:

	
	
	
	"(א1)
הסכום הקבוע בתקנה 1(4) ישתנה ב-16 בכל חודש לפי שיעור עליית המדד החדש לעומת המדד היסודי.";

	
	
	(3)
בתקנת משנה (ב), לפני ההגדרה "מדד" יבוא:

	
	
	
	""יום העדכון" – כל אחד מהמועדים הקבועים בתקנת משנה (א) או (א1), לפי העניין"."


זה אותו שינוי של הוראת המדד, הוראת העדכון של הסכומים. 
<תמר חיימוביץ ריכטר:>
ערן, הניכויים האחרים נשאר הראשון?
<ערן יוסף:>
אנחנו לא נוגעים. 

<נעה בן-שבת:>
ומועד התחילה. התחילה היא תחילה מיידית, מ-1 בחודש שלאחר יום הפרסום של התקנות?
<ערן יוסף:>
אפשר שזה יהיה יום הפרסום?

<תמר חיימוביץ ריכטר:>
אם זה אפשרי לקבוע את זה ליום הפרסום זה יעזור כי יש לנו – אם ראיתם בדברי ההסבר – יש גם גבייה על החצי שנה האחרונה שלא היה מספיק כסף, והסיכום עם משרד הביטחון היה שנגדיל כבר את הגבייה. 

<נעה בן-שבת:>
למרות שה-62 שקלים אמור להבשיל רק - - -

<תמר חיימוביץ ריכטר:>
מקסימלית. 62 זה הסכום המקסימלי שייגבה מה-1 בינואר, אבל עד אז אנחנו נצטרך איזושהי גבייה של הפרשים שהיו על החצי שנה הקודמת. 
<היו"ר אלי אלאלוף:>
והרפרנט של האוצר בעניין, מי זה? 

<ערן יוסף:>
אין לנו בעיה. אנחנו מתואמים עם האוצר. 

<היו"ר אלי אלאלוף:>
מתואם?

<ערן יוסף:>
כן. החלק של המדינה כבר שולם, החלק של הנכים צריך להיגבות. לכן אין עם זה בעיה.

<נעה בן-שבת:>
ולכן אתם רוצים שזה יהיה מועד תחילה בלי לקבוע מועד תחילה, יום פרסום התקנות.

<תמר חיימוביץ ריכטר:>
נכון. 

<נעה בן-שבת:>
אז אין צורך לכתוב כלום כי ממילא תקנות נכנסות לתוקף ביום פרסומן. 

<היו"ר אלי אלאלוף:>
אוקיי. אתם רוצים הצבעה?

<ערן יוסף:>
כן. 

הצבעה

בעד – פה אחד
תקנות הנכים (הסכום המקסימלי שמותר לנכות מתגמוליו של נכה), התשע"ח–2017, נתקבלו.
<היו"ר אלי אלאלוף:>
פה אחד. 

<תמר חיימוביץ ריכטר:>
תודה רבה.

<קריאה:>
יישר כוח. 

<היו"ר אלי אלאלוף:>
תודה. הישיבה נעולה.

<הישיבה ננעלה בשעה 13:00.>

